Syyrian sodan keskellä olevaan Aleppon kaupunkiin leluja salakuljettava Rami Adham on luopunut SDP:n jäsenyydestä. Adham perustelee päätöstään Facebook-päivityksessään avustustyönsä jatkumisella.

Demokraatti.fi

”Minun sydämeni tärkein asia on auttaa syyrialaisia. Olen vuosia tehnyt työtä auttaakseni syyrialaisia ja erityisesti synnyinkaupunkini #Aleppon asukkaita ja kertoakseni suomalaisille, mitä Syyriassa tapahtuu. Mitä enemmän ihmiset Suomessa ja laajemmin maailmalla saavat tietoa Syyrian tilanteesta, sitä helpompi on auttaa. Muun muassa tästä syystä liityin viikko sitten pitkään arvostamaani puolueeseen, SDP:hen. Uskoin, että se olisi hyvä keino lisätä suomalaisten tietoa Syyrian tilanteesta”, Adham kirjoittaa Facebook-sivullaan.

Tämän jälkeen hän toteaa, että valitettavasti politiikkaan lähteminen näyttää kuitenkin kääntyvän hänelle tärkeintä tehtävää, avustustyötä vastaan.

”Olen toiminut avoimesti Suomi Syyria yhteisössä, jotta tukijat saavat tarkan tiedon siitä, miten avustustoiminta alueella toteutetaan vaikeissa olosuhteissa. Haluan tämän jatkuvan ilman ylimääräisiä rasitetta. Tästä syystä olen tänään eronnut SDP:stä. Toivon puolueelle menestystä, nyt jatkan kaikkein tärkeimmän asian, syyrialaisten lasten auttamisen parissa”, hän jatkaa.

SDP:n puoluesihteeri Reijo Paananen kertoo käyneensä Rami Adhamin kanssa tänään perusteellisen keskustelun.

– Keskustelimme hänen toiminnastaan ja niistä olosuhteista, joissa hän avustustyötään tekee. Nyt tämä Suomessa syntynyt kohu on selvästi kääntymässä hänen päätavoitettaan eli syyrialaisten auttamista vastaan. Ymmärrän, että hän päätyi tähän ratkaisuun (eroamaan SDP:stä).

– Toivon myös että se, että hän oli valmis toimimaan myös politiikan saralla ei haittaa hänen sydämen työtään.